Ontwikkel dié ‘Moslem-Afrikaans’ | Netwerk24
Deur Kas Landman, Lyttelton 17 Januarie 2017 10:01
Noudat die vreugdevure vir ­Deon Maas as ’n mythbuster so hoog brand met die vernietiging van S.J. du Toit se plaashuis, plaas Maas sommer al die “geykte en historiese leuens oor Afrikaans” ook op die brandstapel in sy artikel “Brand bring einde aan mite” (14.01).
Ten spyte van die niksseggende bronnelys (sonder datums en bladsyverwysings!) is daar interessante gegewens in Maas se storie soos dat Afrikaans ’n godsdienstaal is.
Afrikaans is egter nie “ ’n wit, Christentaal” nie maar ’n Moslem- en slawetaal wat deur sjeg Ahmad al-Ishmuni en die Turkse Moslem-heilige Abu Bakr Effendi ontwikkel is.
Hierdie gegewe is baie interessant: Dit is nie algemeen bekend dat die Moslems ook soos die Rooms-Katolieke Kerk heiliges het nie.
En verder sê Maas dat hierdie heiliges destyds nie bannelinge nie maar slawe in die Kaap was.
Uit Maas se bronnelys is daar ook af te lei dat daar Portugese slawe aan die Kaap was.
Vir Maas en diesulkes wat nou juigend dans om die brandstapel van Afrikaans en die mites van “ ’n wit Christentaal” en alles wat hulle impliseer wat daarmee saamgaan, is daar nou uiteindelik die ideale geleentheid om Afrikaans soos hulle dink te ontwikkel.
Die ANC is in elk geval al 20+ jaar lank besig om die taalakker vir hulle voor te berei.
Miskien kan Moslem-oliekapitaal help om ’n mitevrye Moslem-Afrikaans naas Engels te ontwikkel.
Dit behoort taalkundig baie opwindend te wees.
Meer oor: Lesersbrief | Afrikaans | Paarl | Brand | Deon Maas